Rødgrønn flørt uten innhold bidro til KrFs vedtak
KrF-leder Knut Arild Hareide fikk det som han ville da sentralstyret i partiet diskuterte regjeringsspørsmålet bak lukkede dører i Oslo i går: KrF vil snakke med alle de andre borgerlige partiene - også Frp - for å bidra til et regjeringsskifte om ett år. Fra før har Venstre gjort et lignende vedtak, og alt ligger dermed til rette for sonderinger blant alle de fire borgerlige partiene dersom de rødgrønne mister flertallet i stortingsvalget.For KrF, som i mange politiske spørsmål ligger svært langt fra Frp, har det valget sittet langt inne. Men tomme løfter fra de rødgrønne bidro til gårsdagens linjeskifte, innrømmer Hareide. - Det har vært mange politikere fra regjeringspartiene som har kommet med gode ord om KrF. Men de har ikke blitt fulgt opp av reelt innhold. Det har gjort valget enklere for KrF, sier Hareide. - Mange Ap-strateger har snakket om at de ville unngå å drive KrF over til høyresiden. Hvorfor har det likevel blitt slik? - Når man sitter i regjering, må man fordele saker mellom seg, og de har prioritert sine egne partier fremfor å gi KrF gjennomslag, sier Hareide.Men partilederen understreker at hovedårsaken til KrFs veivalg er at partiet etter hans mening vil få mer politisk gjennomslag med å samarbeide med de andre borgerlige partiene. - Det gjelder på familiepolitikken, kampen mot sorteringssamfunnet, frivilligheten og fattigdomsbekjempelse, for å nevne noe, sier Hareide.Etter Hareides tale til sentralstyret fredag, der han kunngjorde partiets linjeskifte, tok flere partistrateger til orde for et tydeligere vedtak enn det Hareide foreslo. Blant annet ønsket tidligere statsminister Kjell Magne Bondevik at KrF skulle slå fast at et regjerin gssamarbeid med Frp er svært lite sannsynlig - og ikke bare lite sannsynlig, slik det heter i Hareides språkdrakt. - Det signalet kom også frem i sentralstyret. Men det viktige er at vi er så tydelige på at vi ønsker et skifte, sier Hareide.
Flere år med tomme løfter fra de rødgrønne gjorde det lettere for KrF å velge regjeringssamarbeid med høyresiden.